KIRJALLINEN KYSYMYS E-1881/98

esittäjä(t): José García-Margallo y Marfil (PPE) komissiolle

(16. kesäkuuta 1998)

Aihe: Pk-yritykset

komission kertomuksessa Euroopan parlamentille, neuvostolle, talous- ja sosiaalikomitealle ja alueiden komitealle pk-yritysten ja käsiteollisuuden hyväksi toteutetun toiminnan yhteensovittamisesta (KOM(97) 0610 lopull.) kuvataan sivulla 56 lyhyesti EUROPARTNERIAT- ja INTERPRISE- kumppanuusohjelmia, joilla edistetään pk-yritysten kansainvälistä yhteistyötä.

Millä alalla harjoittavat toimintaansa eniten rahoitusta näistä ohjelmista saaneet pk-yritykset?

Komission jäsenen Christos Papoutsisinkomission puolesta antama vastaus

(3. syyskuuta 1998)

Europartenariat- ja Interprise-tapahtumia järjestetään kaikkialla yhteisössä. Tämä tarkoittaa, että järjestäjänä on joka kerta eri alue ja että kunkin erityisalan painotus vaihtelee. Metsäteollisuuteen keskittyvät tapahtumat ovat yleisiä Ruotsissa ja Suomessa, kun taas muissa maissa keskitytään ehkä enemmän konepaja- tai offshore-teollisuuteen. Tämän vuoksi on vaikeata osoittaa yhtään erityisaluetta, jolla tulokset olisivat toisia parempia. Asiaa on ehdottomasti tarkasteltava suhteessa kyseisiin maihin tai alueisiin.

Vuonna 1996 esimerkiksi järjestettiin Luleåssa Pohjois-Ruotsissa Europartenariat-tapahtuma, jonka isäntinä toimivat ruotsalaiset, norjalaiset ja suomalaiset yritykset. Ruotsalaisyritykset tekivät kumppanuussopimuksia niiden arvossa mitattuna eniten elektroniikka- ja puunjalostusteollisuuden, norjalaisyritykset elintarviketeollisuuden (kalanjalostuksen) ja suomalaisyritykset puunjalostus- ja konepajateollisuuden aloilla.

Kreikassa kesällä 1997 järjestetyssä tapahtumassa suurin isäntäyritysryhmä edusti elintarvike- ja juomateollisuutta (64 yritystä), vaikka muutkin alat olivat hyvin edustettuina (tekstiili-, vaatetus- ja nahkateollisuus, puunjalostus- ja huonekaluteollisuus, kemianteollisuus ja muoviteollisuus, keramiikkateollisuus ja metallinjalostus).

Ranskassa Keskiylängön alueella järjestettiin lokakuussa 1997 Europartenariat-tapahtuma, jossa olivat erittäin hyvin edustettuina alueelle tyypilliset ruokailuvälineiden ja astioiden valmistus, terveydenhoitoala sekä koneiden ja laitteiden valmistus (viimeksi mainittu liittyy autoteollisuuteen, jolla on alueella perinteisesti vahva asema).

Interprise-ohjelmaan liittyen järjestettiin vuonna 1997 29 tapahtumaa, joista yksi kolmasosa perusteollisuuden, kuten maatalouselintarvikkeiden (6), koneenrakennuksen ja sähkötekniikan (2), metallurgian (1) ja tekstiiliteollisuuden (1) aloilla. Muita erityisaloihin keskittyviä tapahtumia olivat Harstadissa Norjassa järjestetty öljyteollisuuden tapahtuma, kuljetus- ja logistiikkapalveluiden alan tapahtuma Veronassa Italiassa, puolustusalan DecideV-tapahtuma Örebrossa Ruotsissa, ohjelmistoja ja verkkoja käsittelevä tapahtuma Venetsiassa Italiassa, televiestintätapahtuma Rennes'ssä Ranskassa sekä Barcelonassa Espanjassa järjestetty muotoilun alan tapahtuma. On ehkä syytä mainita myös ympäristöteknologia, joka oli aiheena kuudessa tapahtumassa.

On vaikeata sanoa, millä aloilla pk-yritykset ovat eniten hyötyneet kyseisistä ohjelmista. Komission mielestä ohjelmat kuitenkin kattavat suuren määrän eri aloja. Konkreettisten tulosten osalta komissiolla ei ole tietoa valitun alan ja yhteistyön tulosten välisestä suorasta suhteesta. Monilla muillakin muuttujilla voi olla vaikutuksensa tuloksiin (alueelliset erityispiirteet, isäntäalueelta valittujen yritysten laatu, logistiikkajärjestelyjen laatu, tapahtumien mainostaminen muissa maissa, pk-yritysten tukipolitiikka, jota mahdollisesti noudatetaan kyseisillä alueilla tai kyseisissä maissa). Komissiolle tapahtumien järjestäjiltä tullut palaute osoittaa, että huolimatta siitä, minkä alan alueelliset tai kansalliset järjestäjät ovat valinneet, valtaosa osallistuvista pk-yrityksistä on erittäin tyytyväisiä omalla alallaan järjestettyihin tapahtumiin.